CELEX: 62013TN0084
Language: el
Date: 2013-02-14 00:00:00
Title: Υπόθεση T-84/13: Προσφυγή της 14ης Φεβρουαρίου 2013 — Samsung SDI κ.λπ. κατά Επιτροπής

13.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/32
            
         Προσφυγή της 14ης Φεβρουαρίου 2013 — Samsung SDI κ.λπ. κατά Επιτροπής
   (Υπόθεση T-84/13)
   2013/C 108/81
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Samsung SDI Co. Ltd (Gyeonggi-do, Δημοκρατία της Κορέας), Samsung SDI Germany GmbH (Βερολίνο, Γερμανία), Samsung SDI (Μαλαισία) Bhd (Negeri Sembilan Darul Khusus, Μαλαισία) (εκπρόσωποι: G. Berrisch, δικηγόρος, D. Hull, Solicitor, και L.-A. Grelier, δικηγόρος)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει το άρθρο 1, παράγραφος 2, και το άρθρο 2, παράγραφος 2, της αποφάσεως της Επιτροπής C(2012) 8839 τελικό, της 5ης Δεκεμβρίου 2012, στην υπόθεση COMP/39.437 — Σωλήνες για οθόνες τηλεοράσεων και ηλεκτρονικών υπολογιστών (προσβαλλόμενη απόφαση), στο μέτρο που αφορά τις προσφεύγουσες,
            
         
               —
            
            
               επικουρικώς, να ακυρώσει μερικώς το άρθρο 1, παράγραφος 2, της αποφάσεως, στο μέτρο που αφορά τις ημερομηνίες ενάρξεως και λήξεως της συμμετοχής των προσφευγουσών στην παράβαση που έχει ως αντικείμενο τους σωλήνες έγχρωμων εικόνων για τηλεοράσεις (στο εξής: CPT), και να μειώσει το πρόστιμο που επιβλήθηκε στις προσφεύγουσες με το άρθρο 2, παράγραφος 2, της προσβαλλομένης αποφάσεως,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, οι προσφεύγουσες προβάλλουν τρεις λόγους σε σχέση με την παράβαση που αφορά τους CPT. Οι προσφεύγουσες προβάλλουν τρεις λόγους ακυρώσεως και σε σχέση με την παράβαση που αφορά τους σωλήνες έγχρωμων εικόνων για οθόνες ηλεκτρονικών υπολογιστών (στο εξής: CDT).
   Οι προσφεύγουσες προβάλλουν τους ακόλουθους λόγους ακυρώσεως σε σχέση με την παράβαση που αφορά τους CPT:
   
               1)
            
            
               Με τον πρώτο λόγο υποστηρίζουν ότι η Επιτροπή έσφαλε εφαρμόζοντας το άρθρο 101 ΣΛΕΕ και διαπιστώνοντας τη συνδρομή ενιαίας και διαρκούς παραβάσεως, η οποία κάλυπτε τους CPT κάθε είδους καθ’ όλη τη διάρκεια της παραβάσεως και όλες τις πρακτικές που έλαβαν χώρα στην Ασία.
            
         
               2)
            
            
               Με τον δεύτερο επικουρικό λόγο διατείνονται ότι η Επιτροπή καθόρισε εσφαλμένως τις ημερομηνίες ενάρξεως και λήξεως της συμμετοχής των προσφευγουσών στην παράβαση που αφορά τους CPT, με αποτέλεσμα την επιμήκυνση της συνολικής διάρκειας της συμπράξεως κατά τουλάχιστον δεκαέξι μήνες.
            
         
               3)
            
            
               Με τον τρίτο επικουρικό λόγο προβάλλουν ότι η απόφαση της Επιτροπής να μη χορηγήσει στις προσφεύγουσες τη μέγιστη διαθέσιμη μείωση βάσει της ανακοινώσεως επιείκειας ύψους 50 % στηρίζεται σε ανακριβή πραγματικά στοιχεία και είναι προδήλως εσφαλμένη.
            
         Οι προσφεύγουσες προβάλλουν τους ακόλουθους λόγους σε σχέση με την παράβαση που αφορά τους CDT:
   
               1)
            
            
               Με τον πρώτο λόγο υποστηρίζουν ότι η Επιτροπή παρέβη τις κατευθυντήριες γραμμές της για τον υπολογισμό των προστίμων (1) περιλαμβάνοντας στην αξία των πωλήσεων για τον υπολογισμό του προστίμου τις πωλήσεις των CDT που παραδόθηκαν στη Samsung Electronics στην Ευρώπη, παρά το γεγονός ότι ο ανταγωνισμός για τις εν λόγω πωλήσεις έλαβε χώρα αποκλειστικώς στην Κορέα.
            
         
               2)
            
            
               Με τον δεύτερο λόγο διατείνονται ότι η Επιτροπή παρέβη τις κατευθυντήριες γραμμές της για τον υπολογισμό των προστίμων λαμβάνοντας υπόψη για τον υπολογισμό του προστίμου τον μέσο ετήσιο κύκλο εργασιών καθ’ όλη τη διάρκεια της παραβάσεως, παρεκκλίνοντας συνεπώς από τον κανόνα, κατά τον οποίο λαμβάνεται υπόψη το τελευταίο πλήρες οικονομικό έτος της παραβάσεως.
            
         
               3)
            
            
               Με τον τρίτο λόγο προβάλλουν ότι η απόφαση της Επιτροπής να μη χορηγήσει στις προσφεύγουσες τη μέγιστη διαθέσιμη μείωση βάσει της ανακοινώσεως επιείκειας ύψους 50 % στηρίζεται σε ανακριβή πραγματικά στοιχεία και είναι προδήλως εσφαλμένη.
            
         
      (1)  Κατευθυντήριες γραμμές για τη μέθοδο υπολογισμού των προστίμων που επιβάλλονται κατ’ εφαρμογή του άρθρου 23, παράγραφος 2, στοιχείο α', του κανονισμού (ΕΚ) 1/2003 (ΕΕ 2006, C 210, σ. 2).